**4Ο βιωματικό εργαστήριο**

|  |  |
| --- | --- |
|  | **Μοιράζομαι τα συναισθήματά μου** |
|  | 3 διδακτικές ώρες |
|  | Οι μαθητές/τριες:  α) να αναγνωρίζουν βασικά συναισθήματα  β) να συνδέουν τα συναισθήματα με εκφάνσεις της κοινωνικής ζωής  γ) να καλλιεργούν την ενσυναίσθηση τους |
|  | * προτζέκτορας/διαδραστικός πίνακας και ηλεκτρονικός υπολογιστής * [Φύλλο Εργασίας 4](Ε31_ΕΖ_ΨΣ_Εργαστήριο%204_Υλικό.docx) (α’ δραστηριότητα - κληματίδα) * Φύλλο Εργασίας 4 (β’ δραστηριότητα - emoticons) * Φύλλο Εργασίας 4 (γ’ δραστηριότητα - κάρτες) * λευκές κόλλες Α4 * ψαλίδια * μαρκαδόροι * χαρτί μέτρου * κόλλα |

## 

#### Οδηγίες για τον/την Εκπαιδευτικό

#### ΔΡΑΣΤΗΡΙΟΤΗΤΕΣ

#### To σταφύλι των συναισθημάτων

Ο/Η εκπαιδευτικός εισάγει τα παιδιά στη θεματική του εργαστηρίου που είναι τα συναισθήματα. Η ομάδα απαντάει σε ερωτήματα αφόρμησης, όπως τι είναι τα συναισθήματα; ποια είναι τα συναισθήματα; έχουν σημασία στη φιλία και στις σχέσεις με τους άλλους ανθρώπους; πώς αναγνωρίζουμε τι νιώθουμε εμείς και οι άλλοι;

Στη συνέχεια, τα παιδιά θα παίξουν με τη βοήθεια του προτζέκτορα ή διαδραστικού πίνακα ένα ψηφιακό παιχνίδι από το φωτόδεντρο που θα τα εισάγει στην αντίληψη και αναγνώριση των βασικών συναισθημάτων (χαράς, λύπης, φόβου, θυμού, ηρεμίας), τα οποία μεταδίδονται μέσω των εκφράσεων του προσώπου και της μουσικής και συγκεκριμένα το εκπαιδευτικό παιχνίδι [Αναγνωρίζω τα](http://photodentro.edu.gr/lor/r/8521/10756) [συναισθήματα](http://photodentro.edu.gr/lor/r/8521/10756). Επιπλέον, τα παιδιά μπορούν να εισαχθούν στην έννοια των πιο πολύπλοκων συναισθημάτων, όπως είναι η ζήλεια, η αγάπη, η περηφάνεια, κ.α. Μία ακόμα διάκριση των συναισθημάτων που μπορεί να διατυπωθεί είναι εκείνη σε θετικά (π.χ. ευτυχία) και αρνητικά (π.χ. θυμός).

Στη συνέχεια, τα παιδιά θυμούνται το τραγούδι τσιριτρό από το προηγούμενο εργαστήριο. Τώρα θα πάρουν λευκές κόλλες, θα κόψουν κύκλους (περίπου διαμέτρου 7 cm) σαν ρώγες σταφυλιού και θα ζωγραφίσουν μάτια και στόμα σαν emoticon, έτσι ώστε να απεικονίζουν ένα συναίσθημα. Θα μπορούσαν να πάρουν ιδέες από μία καρτέλα με emoticons, όπως το σχετικό [υλικό](Ε31_ΕΖ_ΨΣ_Εργαστήριο%204_Υλικό.docx). Σε ένα κομμάτι χαρτί του μέτρου, ο/η εκπαιδευτικός έχει κολλήσει μία μεγάλη [κληματίδα](Ε31_ΕΖ_ΨΣ_Εργαστήριο%204_Υλικό.docx), κάτω από την οποία τα παιδιά θα κολλήσουν τις ρώγες που έφτιαξαν, σχηματίζοντας ένα σταφύλι, το σταφύλι των συναισθημάτων. Μπορούν να ξεχωρίσουν τι συναίσθημα εκφράζει κάθε ρώγα;

#### Μάντεψε πώς νιώθω

Η έκφραση συναισθημάτων είναι ένα επικοινωνιακό μέσο, όπως είναι οι λέξεις. Εκφράζουμε συναισθήματα και δίνουμε πληροφορίες στους/στις άλλους/ες για το τι χρειαζόμαστε. Τι χρειάζεται ένα παιδί που νιώθει λύπη; Πιθανώς χρειάζεται κάποιον/α να τον/την παρηγορήσει. Τι χρειάζεται ένα παιδί που νιώθει φόβο; Πιθανώς χρειάζεται κάποιον/α που θα τον/την κάνει να νιώσει ασφάλεια και θα διώξει τον κίνδυνο. Ο/Η εκπαιδευτικός αφήνει αναποδογυρισμένες στο κέντρο της ομάδας τις καρτέλες του Φύλλου Εργασίας 4, ώστε κάθε παιδί να επιλέξει τυχαία από μία (χωρίς να δουν το περιεχόμενο τα υπόλοιπα παιδιά). Στη συνέχεια, κάθε παιδί προσπαθεί να εκφράσει με το πρόσωπό του το συναίσθημα της καρτέλας του και η υπόλοιπη ομάδα να βρει ποιο συναίσθημα αποτυπώνει. Ακολούθως, αποκαλύπτει στην ομάδα πώς αισθάνεται (σύμφωνα με την καρτέλα του) και επινοεί μία μικρή ιστορία που δικαιολογεί το συναίσθημά του (π.χ. Νιώθω χαρούμενος γιατί ο/η δάσκαλος/α μου είπε μπράβο για την εργασία μου). Τα υπόλοιπα παιδιά σκέφτονται και προτείνουν τι χρειάζεται το “χαρούμενο” παιδί και μία πιθανή απάντηση θα μπορούσε να είναι να μοιραστεί τη χαρά του με τους/τις φίλους/ες.